ଅଶି ଏବଂ ନବେ ଦଶକର ସୁପରହିଟ ଗାୟକ ମହମ୍ମଦ ଅଜିଜଙ୍କ ଆଜି ଦେହାନ୍ତ ହୋଇଛି । ୬୪ ବର୍ଷୀୟ ମହମ୍ମଦ ଅଜିଜଙ୍କ ଜନ୍ମ ପଶ୍ଚିମବଙ୍ଗ ଅଶୋକନଗରରେ ୨ ଜୁଲାଇ ୧୯୫୪ରେ ହୋଇଥିଲା । ସେ ନିଜର ଅନେକ ହିନ୍ଦୀ, ବଙ୍ଗଳା ଏବଂ ଓଡ଼ିଆ ଗୀତ ପାଇଁ ପ୍ରସିଦ୍ଧିଲାଭ କରିଥିଲେ ।
ଅଜିଜଙ୍କ ସେକ୍ରେଟାରୀଙ୍କ କହିବାନୁସାରେ ଗତକାଲି (ସୋମବାର) ତାଙ୍କର କୋଲକାତାରେ ପ୍ରୋଗ୍ରାମ ଥିଲା । ପ୍ରୋଗ୍ରାମ ସାରି ଆଜି ମୁମ୍ବାଇ ଫେରିବା ପରେ ଅଚାନକ ଅସୁସ୍ଥ ଅନୁଭବ କରିଥିଲେ । ଟ୍ଯାକ୍ସିରେ ବସିବା ପରେ ତାଙ୍କୁ ସିଧା ନାନାବତୀ ହସ୍ପିଟାଲ ନିଆ ଯାଇଥିଲା । ସେଠାରେ ଡାକ୍ତର ତାଙ୍କୁ ହୃଦଘାତ ଯୋଗୁଁ ମୃତ୍ୟୁ ଘୋଷିତ କରିଥିଲେ ।
ମହମ୍ମଦ ଅଜିଜ (ଶଏଦ ମହମ୍ମଦ ଅଜିଜ-ଉନ-ନବୀ) ନିଜର ସଙ୍ଗୀତ ଜୀବନୀ ବଙ୍ଗାଳୀ ଚଳଚିତ୍ର 'ଜ୍ୟୋତି'ରୁ ଆରମ୍ଭ କରିଥିଲେ । ୧୯୮୪ରେ ସେ ମୁମ୍ବାଇ ଆସି ବହୁତ ପରିଶ୍ରମ କରିଥିଲେ । ପ୍ରଥମ ହିନ୍ଦୀଗୀତ ଭାବେ 'ଅମ୍ବର (୧୯୮୪)' ଚଳଚିତ୍ରରେ ସୁଯୋଗ ପାଇଥିଲେ କିନ୍ତୁ, ଅନୁ ମଲ୍ଲିକଙ୍କ ଦ୍ବାରା ଅମିତାଭ ବଚ୍ଚନଙ୍କ ଅଭିନୀତ 'ମର୍ଦ ଟଙ୍ଗେୱାଲା...' ଗୀତରେ ଗାଇବାକୁ ସୁଯୋଗ ପାଇ ରେକର୍ଡ କରିଥିଲେ ।
ସେ ବହୁ ପ୍ରତିକ୍ଷିତ ସଙ୍ଗୀତ ନିର୍ଦ୍ଦେଶକ ଯେପରି କଲ୍ୟାଣ-ଆନନ୍ଦ, ଲକ୍ଷ୍ମୀକାନ୍ତ-ପ୍ୟାରେଲାଲ, ଆର ଡ଼ି ବର୍ମନ, ନୌଶାଦ, ବାପ୍ପୀ ଲାହିରୀ, ରାଜେଶ ରୋଶନ, ରାମଲକ୍ଷ୍ମଣ, ନଦିମ ଶ୍ରବଣ, ଅନୁ ମଲ୍ଲିକ, ଯତୀନ ଲଲିତ, ଆଦିଙ୍କ ସହ କାମ କରିଥିଲେ ।
ବାସ୍ତବରେ ସେ ଓଡ଼ିଆକୁ ବହୁତ ଭଲ ପାଉଥିଲେ, ଏବଂ ୧୯୮୫ ମସିହାରୁ ଓଡ଼ିଆରେ ବହୁ ଆଲବମ, ଭଜନ ଏବଂ ସିନେମାରେ ଗୀତ ଗାଇଥିଲେ । ସେ ୨୦ ହଜାରରୁ ଅଧିକ ଭିନ୍ନଭିନ୍ନ ଭାଷାରେ ଗୀତ ଗାଇ, ଦୁଇଥର ରାଷ୍ଟ୍ରୀୟ ସ୍ତରରେ ହିନ୍ଦୀ ପାର୍ଶ୍ବଗାୟକ ଭାବେ ସମ୍ମାନିତ ହୋଇଥିଲେ ।
